Spoedvraat gaan glo vlug verpasArgieffoto (Foto: marionberaudias, Pixabay) ŉ 27-jarige man is Sondag op die N12 tussen die R59- en Comaro-afrit afgetrek nadat hy teen 204 km/h gery het. “Die man is omstreeks 18:30 in hegtenis geneem,” het hoofsupt Wilfred Kgasago, woordvoerder van die Ekurhuleni-metropolisie, gesê. Hy is by Alberton-polisiestasie aangekla van roekelose of nalatige bestuur. “Hy het aangevoer hy moet huis toe jaag omdat sy gesin laat is vir ŉ vlug vanaf OR Tambo Internasionale Lughawe,” het Kgasago bygevoeg. Die man is later vrygelaat op borgtog van R1 500. Hy sal na verwagting binnekort in die Palm Ridge-landdroshof verskyn.